钦定古今图书集成/明伦汇编/氏族典/第448卷 > 《廖用贤尚友录》 > 沈众
## 钦定古今图书集成/明伦汇编/氏族典/第448卷 > 《廖用贤尚友录》 > 沈众

按《陈书沈众传》，“众字仲师，吴兴武康人也。祖约，梁特
进。父旋，梁给事黄门侍郎。众好学，颇有文词，起家梁
镇卫南平王法曹参军。太子舍人。萧大心为郢州刺
史，以众为限内记室参军，寻迁太子中舍人。聘魏还，
迁骠骑庐陵王谘议参军。侯景之乱，众率宗族及义
附入援京邑。京城陷，众降于景。景平，西上荆州，元帝”
以为太子中庶子、本州大中正，寻迁司徒左长史。江
陵陷，为西魏所掳，寻而逃还。敬帝承制，授御史中丞。
绍泰元年，除侍中，迁左民尚书。高祖受命，迁中书令。
众性𠫤啬，自奉甚薄，每于朝会之中，恒服布袍芒𪨗，
以麻绳为带，朝士共诮其所为。众性狷急，于是忿恨，
遂历诋公卿，非毁朝廷。高祖大怒，遂赐死。